Σε τηλεφωνική του συνομιλία με τη Γερμανίδα καγκελάριο Άνγκελα Μέρκελ, ο Τούρκος πρόεδρος Ρετζέπ Ταγίπ Ερντογάν, υποστήριξε ότι η συμφωνία μεταξύ ΕΕ και Τουρκίας για το προσφυγικό δε λειτουργεί και πρέπει να αναθεωρηθεί.

Επίσης η τουρκική κυβέρνηση εξέδωσε ανακοίνωση με την οποία επισημαίνει ότι «ο πρόεδρός μας ενημέρωσε τη Μέρκελ, τηλεφωνικά, για τη συμφωνία με τη Ρωσία για το Ιντλίμπ, σημειώνοντας ότι θα προστατεύσει τους πολίτες και τους Τούρκους στρατιώτες και θα διασφαλίσει την περιφερειακή σταθερότητα».

Υπενθυμίζεται ότι η συμφωνία μεταξύ ΕΕ-Τουρκίας για το προσφυγικό είχε υπογραφεί το 2016 και βασικοί της όροι ήταν ότι από τις 20 Μαρτίου του 2016 όσοι Σύροι πρόσφυγες έμπαινα παράνομα στην Ελλάδα θα επέστρεφαν πίσω στην Τουρκία. Η επανεισδοχή τους θα ξεκινούσε την 4η Απριλίου. Επιπλέον για κάθε Σύρο πρόσφυγα που παίρνει η Τουρκία, θα στέλνει έναν στην Ευρώπη. Ως όριο της συμφωνίας είχαν μπει οι 72.000 επιστροφές στην Τουρκία. Ακόμα βάσει της συμφωνίας Τούρκοι αξιωματικοί θα μετέβαιναν στα νησιά του Αιγαίου που δέχονται πρόσφυγες σε ρόλο παρατηρητή.

Κρεσέντο «ανθρωπισμού» από τη τουρκική κυβέρνηση

Ο Τούρκος πρόεδρος Ρετζέπ Ταγίπ Ερντογάν μιλώντας στους δημοσιογράφους τη Παρασκευή στην Άγκυρα επιβεβαίωσε τις δηλώσεις του Βούλγαρου πρωθυπουργού προ ημερών σύμφωνα με τις οποίες ο Ρ.Τ.Ερντογάν δεν επιθυμούσε συνάντηση με τον Κυριάκο Μητσοτάκη. Υπενθυμίζεται ότι ο Βούλγαρος πρωθυπουργός είχε προτείνει σε συνάντηση του με τον Τούρκο πρόεδρο σύσκεψη στην Σόφια για το προσφυγικό με καλεσμένο και το Κυριάκο Μητσοτάκη.

Όπως είχε δηλώσει τότε ο Μ.Μπορίσοφ και επιβεβαίωσε σήμερα ο Ρετζέπ Ταγίπ Ερντογάν, ο τελευταίος δεν επιθυμούσε συνάντηση με τον Έλληνα πρωθυπουργό και η σύσκεψη δεν ευοδώθηκε.

Μιλώντας σε δημοσιογράφους, παραδέχτηκε ότι δεν θέλησε να μιλήσει με τον Κυριάκο Μητσοτάκη εξαιτίας της κακομεταχείρισης, όπως είπε, των προσφύγων από τις ελληνικές αρχές.

Χαρακτηριστικά ο Ρ.Τ.Ερντογάν είπε ότι «ο Βούλγαρος πρωθυπουργός Μπόικο Μπορίσοφ ζήτησε να συναντηθούμε στη Σόφια και να προσκαλέσει τον Κυριάκο Μητσοτάκη. Την ημέρα που το πρότεινε, σημειώθηκαν δύο θάνατοι στα σύνορα», ισχυρίστηκε.

Να σημειωθεί ότι η ελληνική κυβέρνηση έχει διαψεύσει τους εν λόγω ισχυρισμούς. Ωστόσο υπήρξαν πληροφορίες για ένα νεκρό Σύρο πρόσφυγα στα σύνορα από ελληνικά πυρα. Πληροφορία η οποία συνοδεύεται με πλήθος στοιχείων. «Δεν θέλω να βρεθώ στον ίδιο χώρο και να βρεθώ στην ίδια φωτογραφία με εκείνον. Προσπάθησαν αρκετά να με πείσουν, αλλά δεν τα κατάφεραν. Αυτά τα πράγματα δεν είναι τόσο απλά», πρόσθεσε ο Ερντογάν,

Εμφανιζόμενος ως προστάτης των Ανθρωπίνων Δικαιωμάτων ο Τούρκος πρόεδρος είπε ότι «η Ελλάδα καταδιώκει τους πρόσφυγες. Οι πόρτες μας δεν κλείνουν και δεν θα συζητήσουμε άλλο αυτό το θέμα. Οι Έλληνες έχουν σκοτώσει τουλάχιστον πέντε άτομα στα σύνορα, με βάση όσα ξέρω ως τώρα. Επιπρόσθετα, βουλιάζουν βάρκες και η προσέγγισή τους είναι βίαιη». Τέλος ο Ρ.Τ.Ερντογάν υπογράμμισε πως δεν επιθυμεί συνάντηση με τον Κυριάκο Μητσοτάκη λόγω της μη ανθρωπιστικής στάσης της Ελλάδας. «Τα σύνορά μας δεν θα κλείσουν».